เตือนประชาชนอย่าหลงเชื่อแก๊งคอลเซ็นเตอร์แอบอ้างเป็นเจ้าหน้าที่ สปสช. โทร.หลอกถามข้อมูลส่วนบุคคล ย้ำไม่มีนโยบายโทร.หาประชาชน
ทพ.อรรถพร ลิ้มปัญญาเลิศ รองเลขาธิการในฐานะโฆษกสำนักงานหลักประกันสุขภาพแห่งชาติ หรือ สปสช. แจ้งให้ประชาชนโปรดระมัดระวังตัว อย่าหลงเชื่อหากมีผู้แอบอ้างเป็นเจ้าหน้าที่ สปสช. หรือจากสายด่วน สปสช. 1330 โทร.ไปหลอกถามข้อมูลส่วนบุคคล โดยยืนยันว่า สปสช. ไม่มีนโยบายโทร.หาประชาชน จะมีกรณีเดียวเท่านั้นที่โทรคือกลุ่มผู้ป่วยโควิด-19 ที่ลงทะเบียนเข้าระบบ Home Isolation แล้วหน่วยบริการยังไม่ตอบรับ เพื่อส่งมอบยาเพื่อรักษาโควิด-19 แต่จะไม่มีการสอบถามข้อมูลส่วนบุคคล เช่น ชื่อ นามสกุล วันเดือนปีเกิด เบอร์โทรศัพท์ หมายเลขบัตรประชาชน หมายเลขหลังบัตรประชาชน ฯลฯ หรือหลอกให้โอนเงิน ดังนั้นขอให้ประชาชนโปรดระมัดระวังตัว อย่าหลงเชื่อให้ข้อมูลส่วนบุคคลกับคนที่อ้างว่าโทร.มาจาก สปสช. อาจถูกมิจฉาชีพนำไปสวมรอยทำธุรกรรมการเงินจนทำให้เจ้าของข้อมูลตัวจริงสูญเสียทรัพย์สิน หากไม่แน่ใจว่าเป็นเจ้าหน้าที่จริงหรือไม่ก็อาจโทรสอบถามไปยังหน่วยงานนั้นๆ โดยตรงหรือ สอบถามเพิ่มเติมการใช้สิทธิบัตรทอง ได้ที่ สายด่วน สปสช. 1330 หรือช่องทางระบบออนไลน์ทั้งไลน์ สปสช. (ไลน์ไอดี @nhso) และ Facebook : สำนักงานหลักประกันสุขภาพแห่งชาติ